SL Uradni list Evropske unije L 54/21

ODLOČBA NADZORNEGA ORGANA EFTA

št. 226/06/COL

z dne 19. julija 2006

o zemljevidu območij, ki prejemajo pomoč, in stopnjah pomoči (Norveška)

NADZORNI ORGAN EFTA (1) JE –

ob upoštevanju Sporazuma o Evropskem gospodarskem prostoru (2) ter zlasti členov 61 do 63 Sporazuma in Protokola 26 k Sporazumu,

ob upoštevanju Sporazuma med državami Efte o ustanovitvi nadzornega organa in sodišča (3) ter zlasti člena 24 Sporazuma,

ob upoštevanju člena 1(3) dela I in člena 4(3) dela II Protokola 3 k Sporazumu o nadzornem organu in sodišču,

ob upoštevanju Smernic Nadzornega organa (4) o uporabi in razlagi členov 61 in 62 Sporazuma EGP ter zlasti poglavja 25.B o „državni regionalni pomoči 2007–2013“ Smernic,

ob upoštevanju naslednjega:

I. DEJSTVA

1. Postopek

S pismom Kraljevega ministrstva za državno upravo in reforme z dne 12. junija 2006, ki ga je Nadzorni organ prejel in evidentiral 12. junija 2006 (zadeva št.: 377954), so norveški organi v skladu s členom 1(3) dela I Protokola 3 k Sporazumu o nadzornem organu in sodišču priglasili nov zemljevid območij, ki prejemajo pomoč, in stopnje pomoči v Norveški, ki bo v uporabi od 1. januarja 2007 do 31. decembra 2013.

2. Ozadje

S pismom Nadzornega organa Norveški misiji pri Evropski uniji z dne 6. aprila 2006 (zadeva št.: 369211) so bili norveški organi obveščeni, da je Nadzorni organ sprejel nove smernice o državni regionalni pomoči za obdobje 2007–2013 v obliki novega poglavja 25.B Smernic o državni pomoči.

Poleg tega je Nadzorni organ v skladu s členom 1(1) dela I Protokola 3 k Sporazumu o nadzornem organu in sodišču predlagal, da norveški organi sprejmejo ustrezne ukrepe, opredeljene v poglavju 25.B.8 Smernic o državni pomoči (5).

S pismom Norveške misije pri Evropski uniji z dne 10. maja 2006, ki ga je Nadzorni organ prejel in evidentiral 11. maja 2006 (zadeva št.: 373737), so norveški organi sprejeli predlagane ustrezne ukrepe.

V novem poglavju 25.B Smernic o državni pomoči je opredeljeno, da se nacionalna pomoč za naložbe lahko dodeli za pospeševanje gospodarskega razvoja nekaterih regij, ki so v neugodnem položaju. Da bi države Efte lahko dale tako pomoč, mora biti priglašen zemljevid območij, ki prejemajo pomoč, tega pa mora odobriti Nadzorni organ.

Regije z majhno gostoto prebivalstva, ki so bile že na začetku opredeljene kakor regije na ravni III NUTS (6) z manj kakor 12,5 prebivalca na kvadratni kilometer, bi bile lahko vključene na zemljevidu. Vendar pa obstaja možnost, da bi bila območja, ki prejemajo pomoč, opredeljena bolj prožno. Nekateri deli regij na ravni III NUTS so lahko tudi vključeni, če imajo majhno gostoto prebivalstva, če se zaradi tega na splošno prebivalstvo na območjih, ki prejema pomoč, ne poveča ter če ta območja mejijo na regije na ravni III NUTS, ki izpolnjujejo merilo preizkusa majhne gostote prebivalstva.

3. Opis predlaganega zemljevida

3.1 Metodologija in vključitev: geografske enote

Na Norveškem regije na ravni III NUTS ustrezajo okrožjem, na ravni V NUTS pa občinam. Norveška ima 19 okrožij in 431 občin (7).

Norveška ima devet regij na ravni III NUTS z manj kakor 12,5 prebivalca na kvadratni kilometer. Te so naslednja okrožja: Finnmark, Troms, Nordland, Nord-Trøndelag, Sogn og Fjordane, Hedmark, Oppland, Telemark in Aust-Agder.

Štiri regije, ki so povsem na ravni III NUTS, in sicer Finnmark, Troms, Nordland in Sogn og Fjordane, so predlagane kot upravičene do državne regionalne pomoči.

Le nekateri deli drugih petih okrožij z majhno gostoto prebivalstva (Nord-Trøndelag, Hedmark, Oppland, Telemark in Aust-Agder) so predlagani za vključitev na zemljevid.

Norveški organi menijo, naj zemljevid regionalne pomoči, ki temelji izključno na ravni III NUTS, ne bi odseval dejanskih razmer na Norveškem glede regionalnih vprašanj, povezanih z redko poseljenostjo, podnebnimi pogoji in neugodnim gospodarskim položajem. Norveški organi so zato predlagali, da se na podlagi pravil o prožnosti izmed petih okrožij z majhno gostoto prebivalstva izključijo nekateri deli, za katere velja, da ne potrebujejo regionalne pomoči, in vključijo „deli regij na ravni NUTS III“, ki izpolnjujejo merilo preizkusa majhne gostote prebivalstva v mejnih regijah na ravni NUTS III z večjo gostoto prebivalstva. To norveškim organom omogoča izključitev „močnih“ občin v okrožjih, ki izpolnjujejo merilo majhne gostote prebivalstva, in vključitev „šibkih“ občin v okrožjih, ki tega merila ne izpolnjujejo.

V spodnji preglednici 1 so navedena območja, ki so jih norveški organi izključili iz regij na ravni NUTS III, ki izpolnjujejo merilo preizkusa majhne gostote prebivalstva.

Preglednica 1

Okrožje Občine Nord-Trøndelag Stjørdal, Levanger Aust-Agder Iveland, Birkenes, Froland, Lillesand, Arendal, Grimstad Telemark Bamble, Siljan, Skien, Porsgrunn Oppland Gran, Lunner, Jevnaker, Vestre Toten, Østre Toten, Gjøvik, Lillehammer, Øyer Hedmark Elverum, Sør-Odal, Nord-Odal, Stange, Løten, Ringsaker, Hamar

Izključena območja imajo skupaj 445 006 prebivalcev.

V spodnji preglednici 2 so navedena območja v okrožjih z več kakor 12,5 prebivalca na kvadratni kilometer, ki so jih norveški organi vključili na zemljevid regionalne pomoči na podlagi pravil o prožnosti.

Preglednica 2

Okrožje Občine Sør-Trøndelag Tydal, Selbu, Midtre Gauldal, Holtålen, Røros, Meldal, Rennebu, Oppdal, Osen, Roan, Åfjord, Bjugn, Rissa, Agdenes, Ørland, Frøya, Hitra, Snillfjord, Hemne Møre og Romsdal Aure, Smøla, Halsa, Rindal, Surnadal, Sunndal, Tingvoll, Gjemnes, Averøy, Eide, Aukra, Sandøy, Midsund, Nesset, Rauma, Vestnes, Haram, Stordal, Stranda, Norddal, Ørsta, Volda, Herøy, Sande, Vanylven, Kristiansund, Frei Hordaland Masfjorden, Fedje, Modalen, Vaksdal, Austevoll, Samnanger, Kvam, Voss, Granvin, Ulvik, Eidfjord, Ullensvang, Odda, Jondal, Kvinnherad, Tysnes, Fitjar, Etne Rogaland Vindafjord, Utsira, Kvitsøy, Finnøy, Sauda, Suldal, Hjelmeland, Lund, Sokndal Vest-Agder Sirdal, Kvinesdal, Hægebostad, Audnedal, Åseral, Marnardal, Flekkefjord, Farsund Buskerud Nore og Uvdal, Rollag, Flesberg, Krødsherad, Sigdal, Hol, Ål, Hemsedal, Gol, Nes, Flå Østfold Rømskog, Marker, Aremark

Vključena območja imajo skupaj 374 739 prebivalcev in povprečno gostoto prebivalstva 5,8 prebivalca na kvadratni meter.

V spodnji preglednici 3 je prikazano prebivalstvo in gostota prebivalstva v vseh regijah na ravni NUTS III/delih regij na ravni NUTS III, ki so predlagani kot upravičeni do regionalne pomoči.

Preglednica 3:

Regije na ravni NUTS III/deli regij na ravni NUTS III Prebivalstvo 2005 Gostota prebivalstva (/Km2) Østfold (8) 5 331 6,0 Hedmark (9) 71 875 3,2 Oppland (9) 70 611 3,3 Buskerud (8) 32 291 3,1 Telemark (9) 65 680 4,7 Aust-Agder (9) 25 826 3,8 Vest-Agder (8) 31 942 6,0 Rogaland (8) 29 510 6,2 Hordaland (8) 73 630 5,9 Sogn og Fjordane (10) 107 032 5,7 Møre og Romsdal (8) 132 586 9,9 Sør-Trøndelag (8) 68 480 4,1 Nord-Trøndelag (9) 90 881 4,4 Nordland (10) 236 825 6,2 Troms (10) 152 741 5,9 Finnmark (10) 73 074 1,5 Skupaj 1 268 515 4,5

Skupno 286 občin je bilo predlaganih kot upravičenih za državno regionalno pomoč; to pomeni 268 515 prebivalcev na dan 1. januarja 2005 in ustreza 27,5 % prebivalstva Norveške.

3.2 Zgornje meje pomoči

Norveški organi predlagajo, da bi morala imeti vsa območja, ki so vključena na zemljevidu, možnost izkoristiti najvišje intenzivnosti pomoči.

V spodnji preglednici 4 so navedene priglašene intenzivnosti pomoči.

Preglednica 4

Geografsko območje Splošna zgornja meja pomoči (GGE) (11) Dodatek za srednje velika podjetja (12) (GGE) Dodatek za mala podjetja (GGE) (13) Vsa upravičena območja 15 % 10 % 20 %

II. OCENA

1. Priglasitvene formalnosti

V poglavju 25.B.7 Smernic o državni pomoči (14) je opredeljeno, da „regije države Efte, ki so upravičene do regionalne pomoči za naložbe na podlagi odstopanj in zgornje meje intenzivnosti pomoči za začetne naložbe, odobrene za vsako regijo, skupaj tvorijo zemljevid regionalne pomoči države Efte.“

Oblikovanje zemljevida ne pomeni neposredne pomoči v smislu člena 61(1) Sporazuma EGP. Vendar daje potrditev zemljevida skupaj s smernicami o regionalni pomoči okvir za dajanje pomoči v okviru shem regionalne pomoči.

S sprejetjem ustreznih ukrepov je norveška vlada tudi sprejela, da mora v skladu s členom 1(3) dela I Protokola 3 k Sporazumu o nadzornem organu in sodišču priglasiti enoten zemljevid regionalne pomoči (15). Priglasitev z dne 12. junija 2006 (št. zadeve: 377954) pomeni popolno priglasitev. Norveški organi so izpolnili svoje obveznosti s sprejetjem ustreznih ukrepov in v skladu s členom 1(3) dela I Protokola 3 k Sporazumu o nadzornem organu in sodišču. Posledično bo Nadzorni organ skladno z odstavkom (86) poglavja 25B.7 ocenil priglasitev v skladu s členom 1(3) dela I Protokola 3 k Sporazumu o nadzornem organu in sodišču.

Priglasitev prouči Nadzorni organ v skladu z merili, opredeljenimi v poglavju 25.B.3–4 Smernic o državni pomoč.

2. Uporaba ustreznih pravil o državni pomoči

2.1 Metodologija in vključitev

V skladu s poglavjem 25.B.3.3.2 Smernic o državni pomoči so norveški organi predlagali metodo, ki temelji na dveh geografskih enotah, po kateri bi opredelili regije, ki so upravičene do izvzetja po členu 61(3)(c) Sporazuma EGP.

Norveški organi so priglasili okrožja Finnmark, Troms, Nordland in Sogn og Fjordane na podlagi odstavka (22) poglavja 25.B.3.3.2 Smernic o državni pomoči, v katerem je navedeno:

„Nadzorni organ meni, da so naslednje regije lahko upravičene do izbire, ki jo opravijo zadevne države Efte za dodelitev regionalne pomoči za naložbe v skladu z odstopanjem po členu 61(3)(c):

(a) regije z majhno gostoto prebivalstva; pri teh območjih gre predvsem za geografske regije na ravni NUTS II z gostoto prebivalstva manj kakor 8 prebivalcev na kvadratni kilometer ali geografske regije na ravni NUTS III, kar velja za Norveško, (…) z gostoto prebivalstva manj kakor 12,5 prebivalca na kvadratni kilometer“.

V Finnmarku je gostota prebivalstva 1,5 prebivalca na km2 (skupno število prebivalcev 73 074). V Tromsu je gostota prebivalstva 5,9 prebivalca na km2 (skupno število prebivalcev 152 741). V Nordlandu je gostota prebivalstva 6,2 prebivalca na km2 (skupno število prebivalcev 236 825). V Sogn og Fjordanu je gostota prebivalstva 5,7 prebivalca na km2 (skupno število prebivalcev 107 032).

Nadzorni organ zato ugotavlja, da ta del predloga izpolnjuje merila iz poglavja 25.B.3.3.2.

Nadaljevanje odstavka (22)(a) poglavja 25.B.3.3.2 Smernic o državni pomoči:

„Vendar je pri izbiri teh območij dopustno odstopanje z naslednjimi omejitvami:

— prožnost pri izbiri območij ne sme pomeniti večjega zajetja prebivalstva,

— v delih regij na ravni NUTS III, ki izpolnjujejo pogoje glede na pravila o prožnosti, mora biti gostota prebivalstva manjša od 12,5 prebivalca na kvadratni kilometer,

— mejiti morajo na regije na ravni NUTS III, ki izpolnjujejo merilo preizkusa majhne gostote prebivalstva.“.

Smernice o državni pomoči izrecno omogočajo uporabo pravil o prožnosti pri izbiri območij, upravičenih do regionalne pomoči, če so izpolnjeni naslednji trije pogoji:

(i) Prožnost pri izbiri območij ne sme pomeniti večjega zajetja prebivalstva. Nadzorni organ meni, da je ta pogoj izpolnjen, saj imajo območja, ki so izključena iz zemljevida regij z majhno gostoto prebivalstva in so bila že na začetku opredeljena kot taka, 445 006 prebivalcev (glej zgornjo preglednico 1). Območja, ki so bila vključena na zemljevidu na podlagi pravil o prožnosti, imajo 374 739 prebivalcev, kakor je navedeno v besedilu pod zgornjo preglednico 2.

(ii) V delih regij na ravni NUTS III, ki izpolnjujejo pogoje glede na pravila o prožnosti, mora biti gostota prebivalstva manjša od 12,5 prebivalca na kvadratni kilometer. Deli regij na ravni NUTS III, ki izpolnjujejo pogoje v zvezi z gostoto prebivalstva glede na pravila o prožnosti, so (16): Østfold (6,0 prebivalca/km2), Buskerud (3,1 prebivalca/km2), Vest-Agder (6,0 prebivalcev/km2), Rogaland (6,2 prebivalca/km2), Hordaland (5,9 prebivalca/km2), Møre og Romsdal (9,9 prebivalca/km2) in Sør-Trøndelag (4,1 prebivalca/km2). Nadzorni organ ugotavlja, da je izpolnjen pogoj, da morajo biti v delih regij na ravni NUTS III, ki izpolnjujejo pogoje glede na pravila o prožnosti, gostota prebivalstva manjša od 12,5 prebivalca na kvadratni kilometer.

(iii) Mejiti morajo na regije na ravni NUTS III, ki izpolnjujejo merilo majhne gostote prebivalstva. Deli regij na ravni NUTS III, ki izpolnjujejo pogoje glede na pravila o prožnosti (Østfold, Buskerud, Vest-Agder, Rogaland, Hordaland, Møre og Romsdal, Sør-Trøndelag), mejijo z regijami na ravni NUTS III, ki izpolnjujejo merilo preizkusa majhne gostote prebivalstva (Hedmark, Oppland, Telemark, Aust-Agder, Sogn og Fjordane, Nord-Trøndelag, Nordland, Troms in Finnmark), kakor je prikazano na zemljevidu območij, predlaganih za regionalno pomoč, priloženem k Prilogi 1 k tej odločbi (17). Zato nadzorni organ ugotavlja, da je ta pogoj izpolnjen. Nenazadnje skupno zajetje prebivalstva 27,5 %, ki so ga norveški organi predlagali kot upravičeno, ne presega zgornje meje prebivalstva iz poglavja 25.B.3.3.1, ki je 29,08 (18). V Prilogi 2 k tej odločbi so navedene vse občine, ki so jih norveški organi predlagali kot upravičene do državne regionalne pomoči.

2.2 Zgornje meje pomoči

Norveški organi so za splošne najvišje zgornje meje za vsa območja, vključena na zemljevidu regionalne pomoči, predlagali 15 % bruto ekvivalenta dotacije (BED) za velika podjetja z dodatkom 10 % za srednje velika podjetja in 20 % za mala podjetja.

Tak pristop je skladen s pogoji iz poglavja 25.B.4.1.2 Smernic o državni pomoči (19), v katerih je določeno: „Regije z nizko gostoto prebivalstva (ki ustrezajo ravni NUTS III ali manjše) in regije na ravni NUTS III ali njihovi deli, ki imajo kopensko mejo z državo, ki ni članica Evropskega gospodarskega prostora ali država Efte, so vedno upravičene do pomoči intenzivnosti 15 % BED“.

Smernice o državni pomoči (20) nadalje določajo, da „kadar je pomoč dodeljena malim in srednje velikim podjetjem, se lahko zgornje meje iz oddelka 25.B.4.1.2 (glej zgornji odstavek (37)) povišajo za 20 % BED za pomoč, dodeljeno malim podjetjem, in za 10 % BED za pomoč, dodeljeno srednje velikim podjetjem.“

Zato Nadzorni organ sklepa, da so največje intenzivnosti regionalne pomoči za naložbe, kakor so predlagali norveški organi, v skladu s Smernicami o državni pomoči.

3. Področje uporabe odločbe in kumulacija pomoči

Zemljevid območij, ki prejemajo pomoč, se načeloma uporablja od 1. januarja 2007 do 31. decembra 2013. Vendar je to lahko, kakor je določeno v poglavju 25.B.7 Smernic o državni pomoči (21), predmet vmesnega pregleda v letu 2010.

Odločba ne omejuje pristojnosti Nadzornega organa, da v skladu s členom 1(1) dela I Protokola 3 k Sporazumu o nadzornem organu in sodišču pregleda zemljevid pred iztekom zgoraj navedenega obdobja.

Norveške organe je treba opozoriti, da pri uporabi shem regionalne pomoči v ladjedelništvu zgornja meja pomoči 12,5 % za regije iz „člena 61(3)(c)“ ne sme biti presežena glede na poglavje 24.B.3.3.6 Smernic o državni pomoči (22) v povezavi s poglavjem 24.B Smernic o državni pomoči.

Predlagane zgornje meje pomoči so kumulativne, kar pomeni, da se nanašajo na zgornjo mejo regionalne pomoči za naložbe iz vseh javnih virov, dodeljene določenemu naložbenemu projektu.

Nadalje regionalna pomoč za naložbe se ne more kumulirati s podporo de minimis za iste upravičene odhodke, da bi se tako izognili najvišjim intenzivnostim pomoči, določenim v Smernicah državne pomoči.

Vsaka shema regionalne pomoči, ki ni skupinsko izvzeta in začne veljati po 31. decembru 2006, se priglasi Nadzornemu organu v skladu s členom 1(3) dela I Protokola 3 k Sporazumu o nadzornem organu in sodišču.

Poleg tega se norveške organe opomni, da je treba v skladu s poglavjem 25.B.8 Smernic o državni pomoči vsako shemo regionalne pomoči, ki vključuje pomoč za naložbe, dodeljeno po 31. decembru 2006, in ni skupinsko izvzeta, po potrebi ustrezno spremeniti in priglasiti Nadzornemu organu v skladu s členom 1(3) dela I Protokola 3 k Sporazumu o nadzornem organu in sodišču,

4. Sklepne ugotovitve

Priglašeni zemljevid območij, ki prejemajo pomoč, odseva zahteve, opredeljene v Smernicah o državni pomoči, in zato Nadzorni organ lahko potrdi zemljevid regij, upravičenih do pomoči po členu 61(3)(c) Sporazuma EGP –

SPREJEL NASLEDNJO ODLOČBO:

Člen 1

Nadzorni organ je sklenil odobriti predlog zemljevida območij, ki prejemajo pomoč, in najvišjih intenzivnosti pomoči na Norveškem, kakor je bilo Nadzornemu organu priglašeno s pismom z dne 12. junija 2006. Priloga 1 k tej odločbi, ki prikazuje zemljevid regionalne pomoči na Norveškem od leta 2007 do 2013, je sestavni del poglavja 25.B Smernic o državni pomoči. V Prilogi 2 k tej odločbi so navedene vse občine, upravičene do regionalne pomoči.

Člen 2

Ne glede na člen 1(1) dela I Protokola 3 k Sporazumu o nadzornem organu in sodišču je treba zemljevid območij, upravičenih do regionalne pomoči za naložbe, uporabljati od 1. januarja 2007 do 31. decembra 2013.

Člen 3

Ta odločba je naslovljena na Kraljevino Norveško.

Člen 4

Besedilo v angleškem jeziku je edino verodostojno.

V Bruslju, 19. julija 2006 Za Nadzorni organ EFTA Bjørn T. GRYDELAND Predsednik Kristján Andri STEFÁNSSON Član kolegija

(1) V nadaljevanju Nadzorni organ.

(2) V nadaljnjem besedilu Sporazum EGP.

(3) V nadaljnjem besedilu Sporazum o nadzornem organu in sodišču.

(4) Smernice o uporabi in razlagi členov 61 in 62 Sporazuma EGP in člena 1 Protokola 3 k Sporazumu o nadzornem organu in sodišču, ki jih je sprejel in izdal Nadzorni organ EFTA dne 19. januarja 1994, objavljene v UL 1994 L 231, Dodatek EGP št. 32, 3.9.1994. Smernice so bile nazadnje spremenjene 9. aprila 2006. V nadaljnjem besedilu so imenovane Smernice o državni pomoči. Smernice o državni pomoči so dosegljive na strani: http://www.eftasurv.int/fieldsofwork/fieldstateaid/guidelines/

(5) Odstavek (92).

(6) Kakor je opredeljeno v „Statističnih regijah v državah Efte in državah kandidatkah“, izdaji Komisije Evropskih skupnosti in Statističnega urada Evropskih skupnosti iz leta 2001.

(7) Podatki o prebivalstvu ustrezajo stanju na dan 1. januarja 2005.

(8) deli regij na ravni NUTS III, ki so predlagani kot upravičeni na podlagi pravil o prožnosti (glej zgornjo preglednico 2)

(9)

(°) okrožja z majhno gostoto prebivalstva, ki niso v celoti priglašena; vrednosti veljajo za priglašene dele

(10)

(') okrožja z majhno gostoto prebivalstva, ki so v celoti priglašena

(11) bruto ekvivalent nepovratne pomoči

(12) Priloga I Uredbe Komisije (ES) št. 364/2004 z dne 25. februarja 2004 o spremembi Uredbe (ES) št. 70/2001, UL L 63, 28.2.2004, str.22 , vključena v Sporazumu EGP prek Priloge XV točke 1f) s Sklepom Skupnega odbora EGP št. 131/2004 z dne 24.9.2004 (UL L 64, 10.3.2005, str. 67 in Dodatka EGP št. 12, str. 42), ali katere koli naslednje uredbe.

(13) Glej opombo 7.

(14) Odstavek (81).

(15) Odstavek (85).

(16) Glej zgornjo preglednico 3.

(17) Čeprav občine Aremark, Rømskog in Marker (v regiji Østfold, ki je na ravni NUTS III) ne mejijo popolnoma s preostalimi na zemljevidu območij, ki prejemajo pomoč, pa so bile vključene, saj je oddaljenost teh občin od regije Hedmark, ki je na ravni NUTS III, manjša od 10 kilometrov, gostota prebivalstva v teh občinah pa je zelo majhna (povprečna gostota je 6 prebivalcev/km). V teh občinah je skupaj 5 331 prebivalcev.

(18) Odstavek (21).

(19) Odstavek (37).

(20) Odstavek (38).

(21) Odstavek (89).

(22) Odstavek (26(c)).

PRILOGA I Zemljevid regionalne pomoči na Norveškem 2007–2013 27,5-odstotno zajetje prebivalstva